和賈鴻舉移竹
作者：黄希旦
朝代：宋

paragraphs: 琳房珠館何虛寂，寶砌無塵苔蘚碧。
仙翁倚檻靜吟哦，卻憶篔簹拂巖石。
勁節虛心守歲寒，未嘗暫變風霜色。
移來迢遞不辭勞，深根訝向瑤臺植。
漸承春意葉青青，時惹天香煙冪冪。
月籠翠影尚蕭疏，露被繁枝讒滴瀝。
迎風閑夜擬龍吟，結實他年期鳳食。
非才終約老煙霞，此際謬當親採擇。
寄言紅紫莫相猜，彼此無情蒙化力。
逢時剪拂任他人，沈去葛陂都咫尺。